‘Nasionaliseer Naspers,’ eis BLF in nuwe veldtog | Netwerk24
Deur Hanlie Stadler 18 Junie 2019 12:59
Black First Land First (BLF) het Dinsdag ’n aggressiewe Twitter-veldtog teen Naspers begin wat eis dat die tegnologiefirma genasionaliseer word voordat hy ’n nuwe filiaal oorsee noteer.
Die embleem van die radikale politieke partye BLF.
BLF beskryf Naspers onder meer as ’n voertuig wat “witmonopoliekapitaal” bevorder. Die beweging beskryf Naspers ook as een van die firmas wat “deur slawe-arbeid en groteske rassemishandeling vir baie swart mense pyn besorg het”. Lees die volledige verklaring hieronder.
Die veldtog #NationaliseNaspersNow kom terwyl Naspers vir die afsonderlike notering van sy oorsese internetbelange in Amsterdam voorberei. Aandeelhouers stem op 28 Junie hieroor.
Naspers word beskryf as ’n “rassistiese witmonopoliekapitaal-propagandamasjien wat deur mense soos Botha en Hertzog begin is om Afrikaner-nasionalisme te bevorder, en só die apartheidstaat te skep en onderhou.”
Dis in dié konteks waarna eerste verwys word na Koos Bekker, voorsitter van Naspers se direksie. BLF voer aan dat Naspers onder Bekker se leiding “dié missie [om ’n apartheidstaat te onderhou] voortsit”.
Die tweede verwysing na Bekker is in die sin dat “Bekker en alle gronddiewe na hul lande van Europese herkoms kan terugkeer”, maar dat Naspers plaaslik moet bly en “die belange van die swart meerderheid moet dien”.
Naspers se reaksie op die BLF-veldtog was om die rasionaal vir die oorsese notering weer uiteen te sit.
“Naspers is glad nie van plan om Suid-Afrika te verlaat nie en sal die grootste Suid-Afrikaanse maatskappy op die JSE bly, iets waarop ons baie trots is,” het Shamiela Letsoalo, Naspers se hoof van mediabetrekkinge, gesê.
Naspers se oorsese internetbelange word op die Euronext Amsterdam (AEX) genoteer, maar Naspers self gaan steeds minstens 73% van die nuwe maatskappy, vir eers net as Newco bekend, besit. NewCo sal ook ’n sekondêre notering op die JSE hê, sê Letsoalo.
“Naspers se grootste aandeelhouersbasis is Suid-Afrikaanse institusionele beleggers, insluitend die Openbare Beleggingskorporasie, en ons glo die transaksie kan beduidende waarde vir hulle ontsluit.”
Naspers verteenwoordig tans byna 25% van die aandeelhouersgeweegde indeks van alle aandele (Swix) en dié buitensporige grootte het “verskeie tegniese probleme vir Naspers en sy Suid-Afrikaanse beleggers veroorsaak, waarvan baie gedwing is om hul eienaarskap te verminder om blootstelling aan enige een individuele aandeel te vermy.
“Die oprigting en notering van NewCo is ’n reaksie op aandeelhouers se versoeke en wil die tegniese probleme oplos deur van Naspers se gewig van die JSE na die AEX te verskuif terwyl volgehoue hoë opbrengste terselfdertyd vasgesluit word.”
Naspers het glad nie gereageer op die mees omstrede aspekte van BLF se verklaring, soos die verwysings na rassediskriminasie, “gronddiewe” en “witmonopoliekapitaal” nie.
Die BLF sê in sy verklaring sy eis dat Naspers genasionaliseer word, is daarop gemik om dié “onwettige kapitaalvlug” en “werkverliese asook die rassepropaganda teen swart mense” te beëindig.
Bekker has no right to take Naspers' technology investment listing from South Africa's (SA) Johannesburg Stock Exchange (JSE) and move it to the Netherlands! No, Bekker and all land thieves can go to their European countries of origin, #Naspers
— Black First Land First (BLF) (@BLF_SouthAfrica) June 18, 2019
Die Reserwebank het reeds maande gelede goedkeuring aan die oorsese notering verleen.
Die verklaring verwys ook na die feit dat DStv die Gupta-beheerde nuuskanaal ANN7 se kontrak beëindig het. Dit word as ’n “verbod” op swartbeheerde nuuskanale bestempel.
DStv behoort aan MultiChoice, wat in Februarie van Naspers ontknoop is. ANN7 se kontrak is verlede jaar juis weens sy bande met die Guptas beëindig en is vervang deur Newzroom Afrika, ’n swartbeheerde kanaal wat deur Thokozani Nkosi en Thabile Ngwato besit word.
BLF is ’n radikale politieke party wat die besetting van grond, soos wynplase in die Wes-Kaap, voorstaan. Die party is van haatspraak aangekla nadat Lindsay Maasdorp, woordvoerder, gesê het hy is nie hartseer oor die dood van drie wit kinders in die Hoërskool Driehoek nie omdat dit die voorvaders is wat hulle straf. Dit was nadat ’n betonvoetrug op 1 Februarie vanjaar by dié hoërskool in Vanderbijlparrk op kinders geval het.
Maasdorp het Dinsdag getwiet dat Naspers R1 630 miljard uit Suid-Afrika neem, terwyl die groep “beweer” hy belê R3 miljard plaaslik, “wat alles na jou mislukte bestaande beleggings, naamlik Takealot en OLX, gaan”.
Naspers het met die aankondiging oor sy notering inderdaad gesê hy beoog om nog R3,2 miljard in “sy bestaande Suid-Afrikaanse ondernemings” te belê, en het ook onderneem om R1,4 miljard in jong tegnologiefirmas te belê onder die vaandel van die Naspers Foundry.
DAYLIGHT ROBBBERY - NASPERS
Claim to invest R3billion into SA tech, all of which is going into your failed existing investments namely Takealot and OLX...
Same time you take R1.63trillion (which will double) out of South Africa!
— Lindsay Maasdorp (@LGMaasdorp) June 18, 2019
BLF se verklaring oor sy veldtog #NationaliseNaspersNow.
Meer oor: Olx | Takealot | Naspers | Media24 | Media | Tegnologie | Internet | E-Handel | Ann7 | Newzroom Afrika